Jüri Ratas

Jüri Ratas (* 2. julija 1978 w Tallinnje) je estiski politikar. Wón je wot 5. nowembra 2016 předsyda Centrumoweje strony (Eesti Keskerakond) a bě wot 23. nowembra 2016 hač do 25. januara 2021 ministerski prezident baltiskeho kraja.

Wón je syn estiskeho profesora biologije a wobswětoweho aktiwista Reina Ratasa, kiž bě wot 1992 do 1999 statny sekretar w estiskim wobswětowym ministerstwje. Po maturje  studowaše Jüri Ratas hač do lěta 2002 při hospodarskowědomostnej fakulće Tallinnskeje techniskeje uniwersity. 2005 zakónči přidatny bachelorski studij prawnistwa w Tartu.

Wón je wot lěta 2000 z čłonom Centrumoweje strony a bě wot apryla 2003 zastupowacy měšćanosta stolicy Tallinn. W nowembrje 2005 bu sam za noweho měšćanostu woleny a zastawaše tute zastojnstwo hač do lěta 2007, jako bu woleny do estiskeho parlamenta.

Jüri Ratas je woženjeny a ma tři dźěći.

 Wotkazaj 

 Oficielna webstrona

Kategorija:Muž
Kategorija:Estiski politikar
Kategorija:Rodź. 1978
Kategorija:Politikar (21. lětstotk)
Kategorija:Měšćanosta (Estiska)